Hétfőn mutatták be a szervezők a 26 nap múlva kezdődő budapesti vízilabda-Európa-bajnokság kabaláját, a rajzfilmsorozatból ismert Vízipókot, a csodapókot, amely – ha finoman akarunk fogalmazni – elég furcsára sikerült. A viselője hiába bújik a jelmezbe, olyan, mintha egy lila tangától eltekintve meztelen lenne. Kevéssé értelmezhető a hátsójára applikált buborék és az arról fityegő két láb is.

© Facebook / vlv.hu

Miután a sajtóban végigszaladt a Bol-dogot idézően béna figura képe, a vízilabda-válogatott Facebook-oldalára a következő üzenetet tették ki a szervezők:

Nincs mit szépíteni, ezt elrontottuk. A kis vízipókot szeretjük, szeretitek, a nagyot újratervezzük. Egyúttal várjuk a józan és hallucinogénket nélkülözni tudó bábtervezők jelentkezését! És reméljük sem Keresztest, sem a csigagyerekeket nem ijesztettük meg..."

A kis plüss vízipók és a torna plakátja egyébként tényleg szerethető, ezért is érthetetlen, hogyan sikerült ennyire rémesen az ember méretű változata.

Arról, hogy ki tervezte és hagyta jóvá a kabalát, kérdéseinket elküldtük a vízilabda-szövetségnek.